**Behandling og rehabilitering i varme er lønnsomt for samfunnet**

 **For mange av Norsk Revmatikerforbunds medlemmer er trening i varmtvannsbasseng avgjørende for å opprettholde en fysisk form som gjør det mulig å stå i arbeid og delta i dagliglivet. Med minst 22 jevnlige brukere av et varmtvannsbasseng er det samfunnsøkonomisk lønnsomt.**

Revmatiske sykdommer og muskel- og skjelettplager koster samfunnet 255 milliarder kroner i året. Dette inkluderer kostnader i helsevesenet og trygdeutgifter, men den største kostnaden tar pasienten selv, ved å leve et liv med sykdom. Norsk Revmatikerforbund er opptatt av at personer med revmatiske sykdommer og muskel- og skjelett plager skal leve så gode liv som mulig. Noe av det viktigste vi gjør for å holde oss så friske som mulig er å trene, og da er trening i varme det som gir best effekt. Gjennom trening reduseres smerten, vi får økt bevegelighet og vi kan delta i arbeids- og dagligliv. Noen kan faktisk trene seg mer eller mindre friske.

Alle kommuner i Norge bør derfor pålegges å tilby sine innbyggere mulighet for trening i varmtvannsbasseng.

Behandling, rehabilitering- og opptreningsopphold på behandlingsreiser til varme utland er et annet tiltak vi med revmatiske sykdommer og muskel- og skjelettplager har god nytte av og det har dokumentert effekt.

Flere plasser gjennom Statens Behandlingsreiser er en av NRFs store kampsaker. I dag får under halvparten av de som faktisk trenger det et slikt tilbud. Der behovet er over 3000 plasser får knapt 1500 plass og tildelingene i statsbudsjettene møter selv ikke prisjusteringene. Dette medfører kun lengre og lengre ventelister på et høyst ettertraktet tilbud

Norsk Revmatikerforbund har tatt ansvar og har etablert et eget behandlingssenter; Reuma-Sol. Dette senteret har med god brukermedvirkning utviklet et høykompetent behandlingsmiljø spesialisert på behandling, rehabilitering og opptrening for de som lever med revmatiske sykdommer og muskel- og skjelettplager.

Mange syke tar selv ansvar, reiser for egen regning og søker behandling på Reuma-Sol. Disse søker varmen før sykdomsutviklingen kvalifiserer til plass via Statens Behandlingsreiser. Slik spares staten for mange fremtidige kostnader. Her bør og kan staten; ved kommuner og helseforetak, ta ytterligere ansvar ved å kjøpe behandlingsopphold for pasienter ved behov.

Stortinget behandlet Statens Behandlingsreiser etter NOU nr. 2 i 2000 Forskning om behandling i varme strøk og de erfaringene de mange tusen som har gjennomført slike reiser har, tilsier at tilbudet er modent for revisjon. Dette gjelder både varighet av opphold, hvilke diagnosegrupper som tildeles slik reise og ikke minst finansiering av tilbudet.

Vi trenger varme i våre liv og den må både kommune og stat legge til rette for.

NRF vil

* At kommunene gis handlingsrom til å prioritere tilbud om varmtvannsbasseng til sine innbyggere, gjennom særlige tildelinger og generelle overføringer
* At staten dobler tilbudet gitt gjennom Statens Behandlingsreiser
* At offentlige myndigheter; stat, kommuner og helseforetak, søker å prioritere behandlingssenteret Reuma-Sol innenfor handlingsrommet til anskaffelsesloven